Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 3 Pv 216/13/6601	Banská Bystrica, 18.9.2013
EEČ : 2-45-213-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
           v období od júna 2012 do súčasnej doby si neplnil zákonnú vyživovaciu povinnosť voči maloletému synovi XXXXX, nar. XXXXX napriek tomu, že rozsudkom Okresného súdu v Michalovciach sp. zn. 4 P 144/2008  z  13.01.2010 bol  zaviazaný prispievať na jeho výživu sumou po 67 € vždy do 15. dňa v mesiaci vopred do rúk matky dieťaťa XXXXX, nar. XXXXX, trvalým bydliskom XXXXX, ul. XXXXX, ktorej za uvedené obdobie dlhoval na výživnom sumu 1005 € ,

lebo zanikla trestnosť činu

Odôvodnenie:
	Povereným príslušníkom OO PZ XXXXX-východ pod ČVS: ORP-374/OV-BB-2013 bol obvinený XXXXX stíhaný pre prečin zanedbania povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti rozhodnutia.                                                                

           Po skončení skráteného vyšetrovania poverený príslušník predložil na tunajšiu okresnú prokuratúru vyšetrovací spis s návrhom na zastavenie trestného stíhania z dôvodu účinnej ľútosti.
	  
            Obvinený sa v prípravnom konaní k trestnej činnosti doznal a na svoju obhajobu neuviedol žiadne okolnosti, ktoré by ho zbavovali trestnej zodpovednosti. Zároveň dodal, že výživné neplatil, pretože nemal dostatok finančných prostriedkov. Dodatočne výživné uhradil dvomi platbami a tým považuje svoj dlh na výživnom voči maloletému synovi za uhradený v plnej výške.  
      
            Svedkyňa-poškodená XXXXX uviedla, že obvinený neplatil výživné od júna 2012 do súčasnej doby. Počas tohto obdobia maloletý syn   núdzou netrpel a neplatenie výživného obvineným nemalo voči nemu trvalo nepriaznivé následky. Dňa 09.09.2013 uviedla, že obvinený dodatočne uhradil celý dlh na výživnom a preto už nemá na výživnom voči nej žiadnu podlžnosť. Výživné dodatočne uhradil v dvoch splátkach prevodom na jej osobný účet, a to 02.09.2013, kedy uhradil výživné vo výške 469 € a 03.09.2013 kedy uhradil výživné vo výške 536 €. 
       
            Do spisového materiálu boli zároveň zabezpečené príslušné listinné dôkazy a to rozsudok súdu, potvrdenia o príjme obvineného, ako aj výpis z účtu.
 
            Prečinu zanedbania povinnej výživy podľa § 207 ods. 1 Tr. zák. sa dopustí ten, kto najmenej 3 mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.

	  Podľa § 86 ods. 1 písm. a/  Tr. zák. trestnosť trestného činu zaniká aj vtedy, ako ide o trestný čin zanedbania povinnej výživy podľa  § 207, ak  trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215  ods. 1 písm. h/  Tr. por. prokurátor zastaví trestné stíhanie, ak zanikla trestnosť činu.
	
             Preto som rozhodla tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dana Michaličková
prokurátorka